**СЪОБЩЕНИЕ НА КОМИСИЯТА**

**Оценка на предприетите от ОБЕДИНЕНОТО КРАЛСТВО действия**

 **в отговор на Препоръката на Съвета от 19 юни 2015 г. с оглед прекратяването на съществуващия прекомерен бюджетен дефицит**

# Въведение

На 19 юни 2015 г. Съветът отправи препоръка към Обединеното кралство съгласно член 126, параграф 7 от Договора с оглед преодоляване на прекомерния дефицит до 2016—2017 г. На Обединеното кралство беше препоръчано да постигне номинален дефицит от 4,1 % от БВП през 2015—2016 г. и от 2,7 % от БВП през 2016—2017 г. Въз основа на макроикономическата прогноза, залегнала в препоръката на Съвета, това беше счетено за съответстващо на подобрение на структурното салдо от 0,5 % от БВП през 2015—2016 г. и от 1,1 % от БВП през 2016—2017 г. Съветът не е изискал допълнителни мерки, различни от вече включените във всички бюджети и в есенните отчети на Обединеното кралство — до и включително бюджета за 2015 година.

В съответствие с член 3, параграф 4, буква а) от Регламент (ЕО) № 1467/97 на Съвета, Съветът определи 15 октомври 2015 г. като краен срок за Обединеното кралство да докладва подробно за предприетите действия по своята консолидационна стратегия. В рамките на установения срок органите на Обединеното кралство представиха на Комисията доклад, съдържащ предприетите от тях мерки за постигане на определените от Съвета цели.

Комисията разгледа бюджетната стратегия на Обединеното кралство въз основа на информацията, включена в доклада за предприетите действия, и икономическата прогноза на Службата за бюджетна отговорност (OBR), за да прецени дали Обединеното кралство е спазило препоръката на Съвета от 19 юни 2015 г.

# Включени в доклада предприети действия и актуализирани бюджетни прогнози

В доклада за предприетите действия се потвърждава бюджетната стратегия, очертана в бюджета на новото правителство, публикуван на 8 юли, която има за цел да коригира прекомерния дефицит до определения от Съвета краен срок 2016—2017 г. Докладът не включва нови мерки по отношение на посочения бюджет от месец юли. В доклада обаче са разгледани мерките, които са в съответствие с препоръката на Съвета от 19 юни 2015 г. Въпреки че в препоръката не се изискват допълнителни мерки за свеждането на прекомерния дефицит до под 3 % от БВП, с цел по-съществено намаляване на дефицита през 2016—2017 г. в бюджета бяха обявени допълнителни мерки — спестени социални разходи в размер на 5 млрд. британски лири (0,25 % от БВП) и нетни увеличения на данъците в размер на 1 млрд. британски лири (0,05 % от БВП).

Подобрението вследствие на спестените социални разходи през 2016—2017 г. произтича по същество от намаляване на праговете на доходите, допустими за данъчни кредити, и на надбавките за работа в рамките на Universal Credit (2,9 млрд. британски лири), както и от увеличаване на 48 % на процента на намаляване на тези данъчни кредити (1,5 млрд. британски лири). Основната нова данъчна мярка, представена в бюджета, е увеличението на данъка върху застрахователните премии: от 6 % на 9,5 %. Това поражда действие от 1 ноември 2015 г., т.е. част от мярката следва да се отчете през 2015—2016 г., а остатъкът — през 2016—2017 г.; съответно 0,5 млрд. британски лири и 1 млрд. британски лири.

Предвид информацията, предоставена в доклада за предприетите действия, в прогнозата на Комисията от есента на 2015 г. се предвижда дефицитът по консолидирания държавен бюджет да намалее до 3,9 % от БВП през 2015—2016 г. и до 2,4 % от БВП през 2016—2017 г. — под заложените в препоръката на Съвета цели за номиналния дефицит съответно от 4,1 % от БВП и 2,7 % от БВП.

Рисковете за бюджетните прогнози за 2015—2016 г. и 2016—2017 г., както се предвижда в прогнозата на Комисията от есента на 2015 г., изглеждат като цяло уравновесени, при условие че няма рискове при правоприлагането. Макар че не се очаква съществен преразход спрямо планираното, икономическите резултати са изложени както на положителни, така и на отрицателни рискове. От една страна, по-добрите от очакваните инвестиции може да доведат до по-висок растеж, но от друга страна, една по-силна парична единица може да намали вноса повече от очакваното.

# Оценка на предприетите действия

Въз основа на информацията, представена в доклада за предприетите действия, в прогнозата на Комисията от есента се предвижда номинален дефицит от 3,9 % от БВП през 2015—2016 г. и 2,4 % през 2016—2017 г., което е под определените от Съвета цели. През двете години се очаква корекцията на структурното салдо да надхвърли препоръчаната от Съвета корекция.

Подобрението на структурното салдо в прогнозата на Комисията от есента на 2015 г. възлиза на 0,7 % от БВП през 2015—2016 г. и на 1,3 % през 2016—2017 г., което е над подобрението съответно от 0,5 % от БВП и 1,1 % от БВП, препоръчано от Съвета.

Тъй като се очаква целите за номиналния дефицит и корекцията на структурното салдо да бъдат изпълнени през 2015—2016 г. и през 2016—2017 г., не е необходим задълбочен анализ на фискалната корекция. В действителност, въз основа на договорената методика, спазването на целта за номиналния дефицит, в съчетание с очакваното подобрение на структурното салдо, е достатъчно, за да се установи, че в отговор на препоръката на Съвета са предприети ефективни действия.

**Таблица 1. Съпоставка на бюджетните прогнози**


# Заключение

В доклада за предприетите действия, представен от Обединеното кралство на 19 октомври 2015 г., се потвърждава планът на правителството на Обединеното кралство за коригиране на прекомерния дефицит до определения от Съвета краен срок 2016—2017 г. и се предоставя подробна информация за мерките, залегнали в бюджетната стратегия. Не са необходими допълнителни мерки с цел спазване на препоръката на Съвета, но въпреки това в бюджета от месец юли бяха обявени допълнителни мерки, които също са включени в доклада за предприетите действия.

Като цяло, въз основа на наличната информация, дефицитът по консолидирания държавен бюджет се очаква да достигне 3,9 % от БВП през 2015—2016 г. и 2,4 % през 2016—2017 г. — в съответствие с целите, препоръчани от Съвета на 19 юни 2015 г. Подобрението на структурното салдо, според оценката в прогнозата на Комисията от есента на 2015 г., от 0,7 % от БВП през 2015—2016 г. и от 1,3 % през 2016—2017 г., също изглежда в съответствие с целите съответно от 0,5 % от БВП и 1,1 % от БВП. Съгласно методиката за оценяване на ефективността на действията, като се има предвид, че Обединеното кралство изпълнява целите за номинален дефицит и очакваните подобрения на структурното салдо, препоръчани за 2015—2016 г., както и за 2016—2017 г., Комисията счита, че процедурата следва да се прекрати.